Carl Valentin (SF), 2023-02-21:
Tak for det.
Man må sige, at emnet, som vi debatterer i dag, er højaktuelt.
Så sent som i går kom Klimarådet med en ny analyse om den helt nødvendige omstilling, der skal gennemgås af dansk landbrug.
Og blandt meget andet viser analysen, igen igen, hvad Danmarks helt store problem er, når det kommer til vores landbrugsproduktion, nemlig at vi har alt for mange svin og alt for mange køer.
De udleder enorme mængder CO 2 og optager også et ganske betydeligt landareal.
Halvdelen af Danmarks samlede landareal bliver brugt til foderproduktion.
Så vi skal selvfølgelig sikre, at der bliver meget mere plads til naturen, og at vi satser mere på plantebaserede fødevarer i fremtiden.
Det er også helt afgørende, at vi får en høj afgift på CO 2 -ækvivalenter udledt fra landbruget, så man ligesom i al mulig anden industri selvfølgelig skal betale for den forurening, man forårsager.
Så vil jeg også bare lige sige i forhold til den debat, der var lige før, om udvikling og ikke afvikling, at vi i SF også står fuldstændig bag den formulering, der er – altså at landbruget skal udvikles, ikke afvikles.
Men det er jo ikke en afvikling af landbruget, hvis man omstiller til at producere flere planter og mindre kød.
Det svarer lidt til at sige, at det er en afvikling af tøjproduktionen, hvis man i fremtiden producerer flere skjorter og færre T-shirts.
Altså, vi mener jo åbenlyst, at vi skal producere fødevarer i det her land – det skal bare være nogle grønnere af slagsen.
Så tænker jeg også, at den myte er aflivet.
Derudover er et element i omstillingen af dansk landbrug selvfølgelig også – ud over at vi skal satse mere på planteproduktion – at vi får reduceret udledningen fra den animalske produktion, som der nu engang er.
Og derfor er det godt, at vi nu får implementeret den del af landbrugsaftalen, som handler om at give miljøministeren bemyndigelse til at fastsætte regler om indretning og drift af anlæg med henblik på at reducere udledning af drivhusgasser fra erhvervsmæssige dyrehold, som det her forslag handler om.
Vi har dog lige en enkelt bøn til regeringen i forbindelse med det her forslag.
I den aftale, som vi jo er en meget bred kreds af partier der har indgået, står der: »Aftaleparterne er enige om, at udledningen fra husdyrenes fordøjelse og gødningshåndtering skal reduceres, samtidig med at dyrenes velfærd ikke må forringes.«
Vi synes selvfølgelig, det er vigtigt, at den formulering, der er i landbrugsaftalen, også fremgår af den lovgivning, som bliver implementeret, og derfor håber vi, at regeringen vil tage initiativ til, at den her formulering bliver skrevet ind, som jeg ved der var meget debat om i forbindelse med landbrugsaftalen.
Vi har set mange eksempler gennem historien, hvor man har forsøgt at effektivisere landbrugsproduktion, men hvor det er gået ud over dyrene.
Det er sådan noget som hurtigtvoksende turbokyllinger f.eks., eller det her med, at man afvænner pattegrise meget tidligt, så de får diarré og andre sygdomsproblemer.
Det skal selvfølgelig ikke være på bekostning af dyrene, når vi stiller øgede krav til den animalske produktion.
Derudover synes vi, at det, der ligger, ser rigtig fint ud, og eftersom SF er med i aftalen om omstilling af dansk landbrug, støtter vi selvfølgelig også det her forslag.